Անիտա Դարյան

Անիտա Դարյան (, ի ծնե՝ Անիտա Մարգարեթ Իսկենդերյան, ), ամերիկահայ երգչուհի և դերասանուհի, որի կարիերան տևել է 1950-ականներից մինչև 2010-ական թվականները։

Կենսագրություն 
Հայկական ծագում ունեցող Անիտա Մարգարեթ Իսկենդերյանը ծնվել է Միչիգան նահանգի Դետրոյթ քաղաքում։ Նա 1945 թվականին ավարտել է Քուլի ավագ դպրոցը։ Երաժշտական կրթությունն ստացել է Ֆիլադելֆիայի Քերտիսի անվան երաժշտական ինստիտուտում և Նյու Յորքի Ջուլիարդի երաժշտական դպրոցում, բայց ուշադրություն է գրավել որպես 1950-ականների կեսերի կարճ կյանք ունեցած «Sauter-Finegan» ջազ-բենդի երգչուհի, որի հետ ձայնագրվել է «RCA Victor»-ի համար։

Կարիերա 
Սոպրանո Դարյանը եղել է Նյու Յորքի օպերայի և Նյու Յորքի ֆիլհարմոնիայի հայտնի մենակատար։ Նա կատարել և ձայնագրել է նաև տարբեր մյուզիքլներից մի քանի դերեր, ներառյալ Ջուլին՝ 1962 թվականին «Columbia Masterworks»-ի համար «Show Boat»-ի ստուդիական ձայնագրման տարբերակում՝ Ջոն Ռեյթի, Բարբարա Կուկի և Ուիլյամ Ուորֆիլդի հետ համատեղ։ Դարյանը պատկերել է Լեդի Թիանգին 1960 թվականին Նյու Յորքի կենտրոնում «Արքան և ես» մյուզիքլը վերաներկայացնելու ժամանակ` Բարբարա Կուկի (Աննայի դերում) և Ֆառլի Գրեյնջերի (Արքայի դերում) հետ համատեղ։ Նա կատարել է մի շարք դասական ձայնագրություններ տարբեր ժամանակակից կոմպոզիտորների հետ, ինչպես նաև ձայնագրել է անհատական ալբոմներ «Fidelio Records»-ի և «Kapp Records»-ի համար։ Անիտա Դարյանը ելույթներ է ունեցել Վոլֆգանգ Ամադեուս Մոցարտի, Ժակ Օֆենբախի, Լյուդվիգ վան Բեթհովենի, Ջուզեպպե Վերդիի, Ժորժ Բիզեի, Ջակոմո Պուչչինիի, Անտոնին Դվորժակի, Էկտոր Բեռլիոզի և ուրիշների ստեղծագործությունների կատարումներով։ 

Անիտա Դարյանը բնակություն է հաստատել Նյու Յորք քաղաքում և աշխատել է գրեթե բոլոր ասպարեզներում՝ օպերային և դասական համերգներից սկսած, մինչև հեռուստատեսային ջինգլներ և մուլտֆիլմերի հնչյունավորումներ։ 1950-1970-ական թվականներին նկարահանվել է մյուզիքլների և օպերաների մի քանի հեռուստատեսային բեմադրություններում։

Դարյանը կատարել է նաև կին սոպրանոյի դերերգը «The Tokens» խմբի 1961 թվականի թիվ 1 հիթում՝ «The Lion Sleeps Tonight»-ում։ Առաջատար և բեք-վոկալիստներին նա մեծապես հակադրվում էր օպերային պատրաստվածության և փոփ ժանրի ապշեցուցիչ միաձուլումով։

Նույնիսկ 2012 թվականին նա մասնակցել է ամերիկյան «Great Song Songbook»-ի մեծարման համերգներում։

Դարյանին անվանում էին «Հայկական Ումա Սումակ»։

Մահ 
Անիտա Դարյանը հետվիրահատական բարդությունների պատճառով մահացել է 2015 թվականի փետրվարի 1-ին, 87 տարեկան հասակում, Սաութ Նասսո համայնքային հիվանդանոցում (Օուշենսայդ, Լոնգ Այլենդ, Նյու Յորք, ԱՄՆ)։

Ծանոթագրություններ

Արտաքին հղումներ 

 

Ամերիկացի սոպրանոներ
Ամերիկահայ օպերային երգչուհիներ
Ամերիկահայ դերասանուհիներ